
EDITORYAL 


Demokratikong rebolusyong bayan ang tunay na magpapalaya 
sa uring magsasaka 


Az mga magsasaka ang bumubuo ng mayorya o hindi bababa sa 60% ng mga Pilipino sa bansa. Tinatayang 
pito sa sampu sa kanila ang wala o kulang sa lupa. Karaniwan silang nakikisaka sa mga asyenda at plantasyon 
o sa iba pang tituladong lupa ng mga panginoong maylupa (PML) at malalaking burgesya kumprador (MBK) 
kapalit ang napakataas na upa sa lupa, napakababang pasahod at interes sa pautang. Pinahihirapan din 
sila ng napakababang presyo ng produktong bukid at nagmamahalang farm inputs at pangunahing bilihin. 
Nagpapasasa ang imperyalismong US, kasabwat ang uring PML at MBK sa pawis at dugo ng mga magsasaka sa 


pamamagitan ng mga neoliberal na patakaran na ipinatutupad ng papet na estado. 


Malaon nang pinahihirapan 
ng pyudal at malapyudal na 
pagsasamantala ang mga magsasaka 
mula kolonyalismong Spain, 
pananakop ng imperyalismong US, 
pasistang pananalakay ng Japan 
hanggang sa muling pagbabalik 
ng US at pagtatatag ng papet na 
republika. Noong kolonyalismong 
Spain, laganap ang pangangamkam 
ng lupain ng mga magsasaka at 
bansa kasabay ng pagpapatupad 


ERII 
| MU 


ng enkomyenda at kalaunan ay 
ng sistemang asyenda. Resulta 
nito, naging laganap ang pyudal na 
mga pagsasamantala sa anyo ng 
mataas na kolonyal na pagbubuwis, 
arbitraryong pagtataas ng upa sa 
lupa ng mga prayle at pagpapatupad 
ng sistemang polo na nagpasiklab 
sa hindi bababa 300 pag-aaklas ng 
mga magsasaka at mamamayan na 
tumungo sa rebolusyong 1896. 


Sa pagsakop ng US sa Pilipinas, 
pinanatili nito ang pyudalismo at 
inangkin ang likas na yaman at lupa 
ng bansa bilang mayor na garantiyang 
magiging panlipunang base nito ang 
Pilipinas. Ipinatupad ang sistemang 
kalakal na nakasalig sa pag-aangkat 
ng yaring produkto at pagluluwas ng 
mga hilaw na materyales para sa mga 
industriya ng imperyalista: direkta at 
di-direktang pamumuhunan ng US sa 
bansa at pagpapautang. 

Ang KALATAS ang opisyal na pahayagan 
ng rebolusyonaryong mamamayan ng Timog 
Katagalugan. Pinapatnubayan ito ng Marxismo- 
Leninismo-Maoismo. Inilalathala ito ng Partido 
Komunista ng Pilipinas (MLM) at ng Bagong 
Hukbong Bayan ng Timog Katagalugan. 


Inaanyayahan ng pamatnugutan ang тда 
mambabasa na mag-ambag sa pagpapahusay 
Magpadala. ng 
mga komentaryo at mungkahi, balita at 


ng ating pahayagan. 


rebolusyonaryong karanasan na maaaring 
ilathala sa ating pahayagan. Ito ay tumatanggap 
ng mga liham sa: 


м dagundong.tk @gmail.com 
= 


archive.org/details/@southern_ 
| | | | tagalog revolutionary portal 

Nailuwal ang malapyudal na kalagayan na nagsadlak sa ekonomya 
ng Pilipinas tungong atrasado, agraryan at pre-industriyal. 
Manipestasyon nito ang konsentrasyon ng malalawak na lupain sa 
kamay ng mga PML at MBK, hiwa-hiwalay at maliitang pagsasaka 
sa kanayunan, mababang antas at pribadong mekanisasyon 
ng agrikultura sa hanay ng mayamang magsasaka at mga PML 
habang atrasado ang pagsasaka sa malaking bahagi ng kanayunan. 
Samantala, walang kapasidad ang bansa sa pagpoproseso ng sariling 
mga hilaw na materyales at ang mga nagsisulputang industriya ay 
silbing taga-asembol ng hiwa-hiwalay na pyesa o gumagawa lamang 
ng kaunting pagpoproseso para sa pagtitipid ng kapitalista. Dahil 
walang sariling batayang industriya, inaangkat pa nito ang mga 
kagamitan sa pagsasaka mula kemikal na mga input hanggang 
makinarya. 


Itinayo ng imperyalismong US ang papet na estado upang tupdin 
ang interes nito sa ekonomya. Kasabwat ang lokal na naghaharing 
uri, nagpakana sila ng mga huwad na reporma sa lupa upang linlangin 
lamang ang mga magsasaka at ilayo sila sa landas ng demokratikong 
rebolusyong bayan (DRB). 


Bilang bagong kinatawan ng naghaharing paksyon, pinasisidhi ni 
Marcos Jr. ang paghihirap ng masang magsasaka. Itinalaga niya ang 
sarili bilang kalihim ng Department of Agriculture at pinahintulutan 
ang todo-todong liberalisasyon ng mga produktong agrikultural sa 
tabing ng pagpapababa ng presyo ng mga pangunahing bilihin. Bigo 
ito at lalupang naghudyat ng kagutuman ng mga magsasaka dahil 
bagsak-presyo ang mga produktong bukid sa farmgate. Sa Timog 
Katagalugan nasa P14-19 lamang ang presyo ng palay, at P20-28 ang 
kopra. Ang mga kartel at ismagler na kasabwat ng pamilya Marcos 
ang nakinabang sa kairalang ito dahil kontrolado nila ang labas- 
masok ng mga produkto at presyo sa pamilihan. 


Sumasahol ang pang-aagaw sa lupa sa bisa ng mga patakarang 
nagrerekonsentra nito sa kamay ng PML, MBK at dayuhang 
kapitalista. Sa bisa ng land use conversion, paliit nang paliit ang lupa 
ng magsasaka at pinapalayas pa ang mga katutubo mula sa kanilang 
lupaing ninuno. Ipinagkakaloob ng reaksyunaryong estado ang 
lupa ng bayan sa mga minahan, proyektong ekoturismo, enerhiya, 
komersyo at luho ng mayayaman. Iginagawad din ang malalawak па 
lupa at karagatan sa imperyalismong US para gawing base at pasilidad 
militar. Nagdudulot ito ng dislokasyon sa kabuhayan at tirahan at 
perwisyo sa mamamayan. Tampok dito ang mga proyektong mina sa 
Batangas, Mindoro, Palawan at Romblon, mga dam sa Sierra Madre: 
mga proyektong enerhiya sa Mindoro, Laguna, Batangas, Rizal at 
Quezon, at mga base militar ng US sa Oyster Bay at Balabac Island 
sa Palawan. 


Dapat puspusang makibaka ang mga magsasaka para sa tunay 
na reporma sa lupa at karapatan. Hindi sila dapat magpalinlang sa 
ipinagmamalaking New Agrarian Emancipation Act na diumano'y 
nagpapawalambisa sa mga utang ng mga magsasaka sa ilalim ng 
Comprehensive Agrarian Reform Program. Dapat ding ilantad ang 
pagiging huwad ng modernisasyon sa agrikultura ng Masagana 150 o 
200 ni Marcos Jr. Higit nitong ibabaon ang mga magsasaka sa utang 
bunsod ng mamahaling binhi, abono at pestisidyo. 


Kailangang palakasin ng mga magsasaka ang kanilang hanay 
sa gitna ng pang-aatake ng estado upang supilin ang kanilang 
makatarungang pakikibaka. Ginagamit nito ang AFP-PNP-CAFGU sa 
paghahasik ng takot at teror sa hanay ng mamamayan. Militarisado 

ang kanayunan at dumarami ang mga kaso ng pagpatay 
sa magsasaka. Sa unang taon ni Marcos Jr., 51 sa 103 
kaso ng pagpaslang ay may kinalaman sa lupa. 


Sa gitna nito, kapugay-pugay ang nagpapatuloy 
na pakikibaka ng mga magsasaka para ipaglaban ang 
kanilang karapatan. Sa rehiyon, walang-patid ang 
panawagan ng mga magtutubo na muling buksan 
ang ilóhan sa Central Azucarera de Don Pedro, Inc. at 
isapubliko ang pag-aari nito. Masiglang nakikibaka ang 
mamamayan sa rehiyon laban sa mga proyektong mina, 
dam at ekoturismo. Binabaklas ng mga magsasaka 
ang mga bakod at inookupa ang lupang inagaw mula 
sa kanila. Patuloy na pinasisigla ang mga bungkalan at 
barikada ng mga samahang magsasaka. 


Marapat lamang na ipagpatuloy ng mga magsasaka 
ang kanilang makasaysayang paglaban. Ang mga 
magsasaka ang balon ng mga Katipunero na nakibaka 
laban sa kolonyalismong Spain. Ito rin ang malaking 
pwersang magiting na lumaban sa mga mananakop na 
US at Japan. Ito ang pangunahing pwersa ng rebolusyong 
Pilipino para palayain ang bayan mula sa imperyalismo, 
pyudalismo at burukrata kapitalismo. 


Upang lumaya ang magsasaka, dapat ipagtagumpay 
ang DRB na pinamumunuan ng Partido Komunista ng 
Pilipinas. Ang paglutas sa problema sa lupa ang puso 
ng DRB. Isinusulong nito ang tunay na repormang 
agraryo at pambansang industriyalisasyon. Makakamit 
ito sa salimbayang pagsusulong ng tatlong sangkap ng 
matagalang digmang bayan: rebolusyong agraryo (RA), 
armadong pakikibaka at pagtatayo ng baseng bukid. 


Sa RA, ibinabagsak ang kapangyarihang pampulitika 
at pang-ekonomiya ng mga PML sa pagsusulong ng 
mga minimum hanggang maksimum na mga layunin ng 
programa. Ang minimum na programa ay pagpapababa 
ng upa sa lupa, pagpawi sa usura, pagpapataas ng sahod 
ng manggagawang bukid, pagpawi sa usura, pagtataas 
ng presyo ng mga produktong bukid at pagpapababa ng 
presyo ng farm inputs. Maksimum na programa nito ang 


kumpiskasyon at libreng pamamahagi ng lupa sa kulang 
at walang lupang magsasaka. Pamalagiang layunin nito 
ang pagbubunsod ng kooperasyon at pagpapataas ng 
produksyon ng mga magsasaka. 


Kailangang sumalig ang mga magsasaka sa armadong 
paglaban dahil hindi ikakaloob ng mga naghaharing 
uri at imperyalismong US ang karapatan sa lupa at 
kabuhayan. Ang Bagong Hukbong Bayan (BHB) ang 
tunay na hukbo ng masang magsasaka at sandata nito 
laban sa naghaharing sistema. Ipinagtatanggol ng BHB 
ang mga magsasaka laban sa pang-aatake ng AFP-PNP- 
CAFGU. Pinarurusahan ng BHB ang mga despotikong 
PML at pinupuksa ang mga sindikato sa kanayunan. 
Nasa puu-puong libong ektaryang lupa ang naipamahagi 
sa mga magsasaka sa buong rehiyon. Pagsasabuhay ito 
ng tinuran ni Kasamang Mao Zedong, na “...kung walang 
Hukbo, wala ni anuman ang mamamayan”. Sa harap 
ng paggamit ng dahas laban sa mga magsasaka upang 
bawiin ang tagumpay ng RA at ibayo pang ibaon sila sa 
pagkaalipin sa lupa, napapanahong palakasin ang BHB 
sa pamamagitan ng maramihang pagpapasampa mula 
sa hanay ng mga magsasaka upang patuloy na bigwasan 
ang pasistang AFP-PNP-CAFGU na instrumento ng mga 
mangangamkam ng lupa. 


Organisahin at pakilusin ang lahat ng aping magsasaka 
sa kanayunan. Buuin ang mga ganap na samahang 
magsasaka sa ilalim ng Pambansang Katipunan ng 
Magbubukid. Makipagkaisa sa iba pang mga aping uri 
upang mabuo ang malapad na kalasag ng mamamayang 
Pilipino laban sa pang-aatake sa kanilang karapatan. 
Nararapat ding itayo ang mga organo ng kapangyarihang 
pampulitika bilang binhi ng demokratikong gubyernong 
bayan sa kanayunan at kabayanan. 


Matabang lupa ang kasalukuyang sitwasyon upang 
sumulong at kumilos ang mga magsasaka para sa 
kanilang karapatan sa lupa at hustisyang panlipunan. Sa 
pagtahak sa DRB, maaliwalas ang bukas na naghihintay 
para sa uring magsasaka at lahat ng aping uri. 


Walang mapagpipilian ang masang magsasaka 
at manggagawang-bukid kundi magtanggol at 
lumaban. Lumilinaw sa kanila na makakamit 
lamang ang tunay na reporma sa lupa sa 
pamamagitan ng rebolusyonaryong pakikibaka. 
Makaaasa ang magsasaka na matutugunan 
ang kanilang mithiin sa lupa dahil mayroon 
silang masasandigan na rebolusyonaryong Partido, 
Hukbong Bayan at pambansang nagkakaisang prente na 
magagamit upang wakasan ang imperyalista at pyudal 
na paghahari sa ating lipunan.” 

- Mensahe ng Pakikiisa sa KASAMA-TK 
Setyembre 29, 1999 

PANGUNAHING LATHALAIN 


Batangas Gold Project: Ginto para sa dayuhan, 
delubyo sa mamamayan 


“Sa inyo ang ginto, sa amin ang guho!” 


Ito ang sigaw ng pagtutol ng 
mamamayan ng bayan ng Lobo, 
Batangas sa proyektong minang 
isasagawa ng Bluebird Merchant 
Ventures Ltd, isang kumpanya ng 
British Virgin Islands, katuwang 
ang Mindoro Resources Limited 
(MRL) Inc. na siyang nagsasagawa 
ng eksplorasyon at lokal па 
kumpanyang Alpha-Diggers Inc. 


Noong Setyembre 2022 ay 
inanunsyo ng Bluebird Merchant 
Ventures Ltd ang pagpayag ng 
Department of Environment and 
Natural Resources (DENR) sa 
dalawang taong ekstensyon ng 
eksplorasyon ng mina. 


Ipinagmamayabang ng Bluebird 
Merchant Ventures na suportado ng 
gubyerno ng Pilipinas ang humigit 
kumulang 2,175 ektaryang Batangas 
Gold Project (BGP) na nasa ilalim 
ng Mineral Production Sharing 
Agreement (MPSA) sa loob ng 25 
taon. 


Ang BGP ay resulta ng pakana ng 
ilehitimong rehimeng US-Marcos- 
Duterte na akitin ang mga dayuhang 
korporasyon sa pagmimina sa 
kapinsalaan ng mamamayan. Sa 
kanyang itinutulak na charter 
change, nais ni Marcos Jr. na 
alisin ang anumang restriksyon sa 
dayuhang pagmamay-ari sa likas na 
yaman ng Pilipinas, kabilang na ang 
mga kabundukan at sakahan. Ito ang 
nagbibigay kumpyansa at seguridad 
sa mga kumpanyang katulad ng 
Bluebird Merchant Ventures at MRL 
na maiuuwi nila ang limpak-limpak 
na gintong kanilang huhuthutin sa 
Batangas. 


Sa pamamagitan ng Mining Act 
of 1995, maluwag na kinakamkam 
ng mga dayuhang kapitalista at 
kasabwat na burukrata kapitalista 
ang mga sakahan, kabundukan 
at maging lupaing ninuno para sa 

operasyong mina. Ang batas na 
ito ang nagbibigay ng eksklusibong 
karapatan sa mga kumpanya ng 
mina sa saklaw ng kanilang MPSA 
sa humigit 25 taon. Binibigyan din 
nito ang Bluebird Merchant Ventures 
at iba pang kumpanyang mina ng 
pagmamay-ari sa lahat ng iba pang 
yaman na kanilang saklaw tulad ng 
troso, buhangin, bato at iba pa. 


Apat na dekada ng pangangamkam 
at paglaban 


Ang kasaysayan ng pag-aangkin 
ng yamang mineral ng bayan ng Lobo 
ay nagsimula pa noong 1986 nang 
magclaim ng karapatan sa mina 
ang Resource Mineral Exploration 
Corporation. Mula dito ay ibinenta 
na ang karapatang ito sa Galactica 
Mineral Exploration Corporation 
noong 1988 na siyang nagbenta 
naman sa Apical Mining Corporation 
noong 1997. Taong 2000 ay ibinenta 
naman ng Apical Mining Corporation 
ang karapatan sa Egerton Gold 
Philippines Inc. (EGPI), isang 
Canadian na kumpanya na kumuha 
sa Mindoro Resources Limited 
Gold Philippines upang isagawa 
ang eksplorasyon o paghahanap ng 
konsentrasyon ng ginto sa lugar. 


Gayundin, noong 2003 ay kumuha 
ang Egerton ng exploration permit 
(EP) sa Mines and Geosciences 
Bureau (MGB) Region 4 na nagbigay 
ng karapatang magsagawa ng 
eksplorasyon o paghahanap ng ginto 
sa mga bayan ng Lobo at San Juan. 


Nakuha din ng Egerton ang EP 
ng Kumakata Mining Company Inc. 
at Lambunao Mining Company Inc. 
na kapwa pagmamay-ari ng Phelps 
Dodge Exploration Corporation 
sa mga potensyal na pagkunan ng 
ginto sa nalalabing bahagi ng bayan. 


Nagtuluy-tuloy ang eksplorasyon 
ng MRL hanggang sa taong 2015 ay 
inilipat din ng Egerton ang 


Bluebird 


Operasyon sa pagmimina sa Red 
Mountain Mining. 


Dumaluyong ang pagtutol ng 
mamamayan ng Lobo sa proyektong 
mina. Mula sa hanay ng mga 
magsasaka, maralita hanggang sa 
mga propesyunal ng Batangas State 
University at iba pang institusyon 
ay nagprotesta at lumahok sa mga 
dayalogo hanggang sa maitulak ang 
Sangguniang Bayan ng Lobo na iatras 
ang kanilang pag-apruba sa mina. 
Gayunman, dahil sa makadayuhan 
at para sa iilang oryentasyon ng 
reaksyunaryong estado, hindi nito 
pinahintulutan ang moratorium 
o tuluyang pagpapatigil sa mga 
operasyong mina sa Lobo at sa 
buong Batangas. 


BGP: ginto para sa dayuhan, 
delubyo para sa mamamayan 


Tila magnanakaw sa gabi ang 
Bluebird Merchant Ventures at ang 
mga kasabwat na lokal na burukrata 
sa pagpipilit ng mapangwasak 
na operasyong mina sa ilalim ng 
ilehitimong rehimeng Marcos- 
Duterte. Dalawang mayor na 
proyektong mina ang isasagawa sa 
ilalim ng BGP — ang 1,164 ektaryang 
Lobo Project at 1,011 ektaryang 
Archangel Project. 


Ayon mismo sa MRL at Bluebird 
Merchant Ventures humigit 
kumulang 440,000 ounces ng 
ginto at nasa 606,000 ounces pilak 

ang matatagpuan sa kabundukan 
ng Lobo. Sa presyong 51,922 kada 
ounce, tinatayang nasa P46.5 bilyon 
ang kikitain ng Bluebird Merchant 
Ventures at MRL sa ginto pa lamang. 
Kung tutuusin, hindi pa rito kabilang 
ang iba pang mineral na makukuha 
sa Lobo. 


Tinataya. ng kumpanya na 
mababawi na nila ang puhunan 
ng buong operasyong mina sa 
loob lamang ng 14 na buwan. Ibig 
sabihin, ang kikitain ng Bluebird 
Merchant Ventures, Alpha Diggers 
at MRL sa nalalabing 23 taon at 10 
buwan ay malinis na tubo. 


Sa kabilang banda, impyerno 
ang maiiwan sa mga direktang 
apektadong mamamayan ng mga 
barangay ng Mabilog na Bundok, 
Nagtalontong, Nagtoctoc, Balibago 
at Sawang, at ng lahat ng umaasa sa 
kabuhayan mula sa kabundukan ng 
Lobo. 


Ang mga kabundukang 
papasabugin ng mina ay maiiwang 
isang dambuhalang окар па 
magdudulot ng pagbaha at pagguho 
ng lupa. Mawawalan ng tirahan 
kapwa ang mga tao at mga hayop 
at lalasunin ng mga toxic na kemikal 
tulad ng cyanide ang lahat ng mga 
ilog hanggang sa dagat. Sisirain 
din ng proyektong mina ang Verde 
Island Passage (VIP) na idineklarang 
sentro ng sentro ng marine 
biodiversity sa buong mundo. 


Ilusyon ang pangakong kaunlaran 
dulot ng mina. Ayon mismo 
sa Sangguniang Bayan ng Lobo 
noong 2015, nasa P800,000 lamang 
ang perang makukuha ng 
pamahalaan sa buong proseso 
ng mina, barya lamang sa bilyong 
pisong iuuwi ng Bluebird Merchant 
Ventures at MRL. Gayundin, huwad 
ang ibinabanderang paglikha 
ng trabaho dahil sa katunayan 
ay nasa 144 lamang na lokal na 
residente ang ieempleyo ng mina 
sa operasyon nito. Samantala, libu- 
libo ang mawawalan ng sakahan, 
pangisdaan at tirahan dahil sa 
mina. 

AFP-PNP-CAFGU, tagapagtanggol 
ng mina 


Sa muling pag-usad ng 
proyektong mina, mga asong 
sunud-sunuran ang berdugong 59th 
IBPA, PNP-SWAT, CAFGU at SCAA 
sa utos ng dayuhang kapitalista at 
bulok na gubyerno. Matagalan at 
maramihan nilang sinusuyod ang 
mga kabundukan ng Lobo upang 
maghasik ng teror at pipilan ang 
paglaban ng mga tutol sa mina. 


Regular silang naglulunsad 
ng focused military at retooled 
community support program 
operations. Gumagawa rin sila 
ng mga pekeng engkwentro 


upang patagalin ang kanilang mga 
operasyon. Takot at pangamba ang 
hatid ng sunud-sunod na paglipad 


ALAM N'YO BA? 


ng mga unmanned aerial vehicles 
o drones na  nagsasarbeylans 
sa mamamayan. Dagdag pa, 
gumagamit din ng (drone sa 
pagmamapa sa kalupaan ng Lobo 
para makakuha ng impormasyon 
hinggil sa pisikal na tereyn ng 
lugar na pakikinibangan kapwa ng 
kumpanya ng mina at militar. 


Walang panlilinlang ng papet na 
estado o pananakot ng berdugong 
militar ang pipigil sa pagtutol at 
paglaban ng mamamayang 
Batanguefio sa mapangwasak па 
pagmimina. Higit sa lahat, ibayo 
lamang nitong pahihigpitin ang 
ugnayan ng masa at Bagong 
Hukbong Bayan na siyang magiging 
lakas na magpapahinto sa 
pandarambong sa kalikasan at 
pagdisloka ng kabuhayan. 


BATANGAS 


• Ang Lobo ay nasa ikaapat na distrito ng Batangas 
• 41,504 mamamayan ang nakatira rito 
e Nasa 19,268 ektarya ang lawak ng lupain, at 14,933 ektarya nito ay 


agrikultural 


e Mayor na produkto nito ang palay, mais, niyog, gulay, prutas, isda at 


mga lamang ugat 


e Pinalilibutan ng mga kabundukan ng Naguiling, Nalayag, Nagpatong 


at Bangkalan 


e Mayroong napakataas na konsentrasyon ng ginto at iba pang mineral 
• Ang mga bulubundukin ay pinagmumulan ng malinis na tubig ng mga 


residente at karatig-bayan 


• Sa mga kabundukan naninirahan ang mga ibong kalaw, baboy ramo at 


iba pang protektadong hayop 

LATHALAIN 


Saloobin ng mga guro sa krisis sa pagkatuto 
at kalagayan ng edukasyon 


inubuo ng mga guro ang signipikanteng bilang ng mga manggagawa ng reaksyunaryong gubyerno. Noong 

2021, tinatayang nasa 900,000 ang bilang ng lahat ng guro sa mga pampublikong paaralan. Sa CALABARZON, 
mayroong 104,508 guro sa elementarya (Grade 1-6), junior high school (Grade 7-10) at senior high school 
(Grade 11-12). Sila ay nasa ilalim ng pangangasiwa ng Department of Education (DepEd). 


Ang mga guro ang pangunahing 
inaasahang magturo sa mga batang 
magbasa, magsulat at magkwenta 
upang magpaunlad ng kanilang 
kaalaman at gamitin ito para paunlarin 
ang lipunan at buhay ng mamamayan. 
Mabigat na ang tungkuling ito 
ngunit lalo pang bumibigat dahil sa 
kabulukan ng sistema ng edukasyon 
at kasalukuyang rumaragasang 
krisis pang-ekonomya sa bansa. 
Nakapanayam ng Kalatas ang ilang 
guro mula sa CALABARZON upang 
malaman ang kanilang saloobin 
hinggil sa estado ng edukasyon at 
panawagan para sa kagalingan ng 
kanilang sektor. 


Krisis sa pagkatuto 


Ibinahagi sa mga guro ang 
bagong labas na pag-aaral ng World 
Bank (WB) na nagsabing ang tantos 
ng learning poverty o krisis sa 
pagkatuto sa Pilipinas ay 91% noong 
2022. Ayon sa WB, ang kakulangan 
ng mga guro sa mastery o pagkabisa 
sa kanilang itinuturo ang isa sa mga 
salik sa mataas na tantos ng krisis 
sa pagkatuto. Isa rin umano ang 
Pilipinas sa mga bansa kung saan 

hindi epektibo ang pamamaraan sa 
pagtuturo. 


May katotohanan sa ulat ng WB, 
pagtingin ni Teacher Donny, tatlong 
taon nang guro at kasalukuyang 
teacher ng Science, Technology 
Engineering and Math (STEM) 
sa senior high. Naranasan na 
niyang magturo ng subject na 
hindi kasama sa kanyang specialty 
о pinagkadalubhasaan noong 
kolehiyo. 


“Mahirap kung aaralin pa ng 
teacher ang pinaka-basic (batayan) 
na ituturo nya sa simula dahil hindi 
lalabas yung mastery. Kawawa ang 
mga bata,” ani Donnie. 


Para naman kay Teacher Faye, 14 
taon nang nagtuturo at kasalukuyang 
guro sa elementarya, dapat ding 
tingnan “ang kalusugan ng mag- 
aaral, kung conducive (nakatutulong) 
ba sa pag-aaral ang klasrum, may 
sapat bang instructional materials 
at iba pa.” 


ldinaing din ng isang guro 
ang bigat ng kanilang mga 
administratibong tungkulin na 
nakababawas sa kanilang pokus 
sa pagtuturo. Halimbawa nito ang 


pagkukumpleto ng mga report. 
Mas mahirap ito para sa mga 
nagiging class adviser. “Hindi 
talaga namin maibibigay ang best 
(pinakamagaling) namin dahil 
napapagod kami sa mga gawaing 
hindi para sa pagtuturo,” ani Teacher 
Hanna, guro ng subject na English sa 
junior high. 


Sa solusyon ng Department of 
Education na bagong kurikulum 
na Matatag K-10, nagpahayag ang 
ilang guro na bukas silang subukan 
ito upang makita kung epektibo. 
Dagdag ni Teacher Aya, gurong 17 
taon na sa serbisyo, “Ang problema 
ay kakulangan sa guro. Dahil sa 
dami ng bilang ng bawat section, 
hindi natututukan ng guro ang mga 
bata na nahuhuli sa pagkatuto. 
Wala ring edukasyon ang magulang 
kaya walang follow up sa bahay.” 


Mayroon ding mga gurong hindi 
nasasapatan sa pagbabago ng 
kurikulum gaya nina Teacher Beth 
at Donnie. Ani Teacher Donnie, 
“Nagbago na tayo ng kurikulum dati 
pero lumala pa ang problema.” 


Sa pang-araw-araw na 
paggampan sa tungkulin, hinaharap 
ng тда gurong nakapanayam 


ang kakulangan sa mga pasilidad 
at pagpapabaya ng estado sa 
edukasyon. Sa karanasan ni Teacher 
Donnie, kulang ang mga klasrum 
at walang armrest ang mga upuan 
habang kina Teacher Beth ay hindi 
sapat ang bilang ng mga aklat sa 
dami ng estudyante. Karaniwan ang 
tatlong shift ng estudyante sa mga 
paaralan. Sa eskwelahan naman 
nina Teacher Fe, guro ng Science 
sa junior high at 14 taon nang 
nagtuturo, kulang ang mga upuan at 
kagamitan ng mga bata. 

Dumidiskarte ang mga guro upang maangkupan ang 
sitwasyon at mairaos ang pagtuturo. Mayroong nagsabing 
nanghihingi siya ng donasyon mula sa mga magulang at 
iba pang miyembro ng kanilang komunidad para ipambili 
ng gamit ng mga mag-aaral. Ang mga estudyante ay nag- 
iipon din ng sariling pondong pambili ng electric fan. 


Kalagayan ng mga guro 


Pamalagiang isipin ng mga guro ang pagiging kapos ng 
kanilang sahod para tugunan ang kanilang gastusin lalo 
ngayong nagtaasan ang presyo ng mga bilihin at bayarin 
sa tubig, kuryente at internet. Lalo itong mabigat sa mga 
umaaktong breadwinner o mayor na naghahanapbuhay 
sa kanilang pamilya. 


Nasa pagitan ng 727,000-31,000 ang sahod ng mga 
nakapanayam na guro. Karamihan sa kanila ay wala 
nang ibang pinagkakakitaan. Ang mga may dagdag 
na hanapbuhay ay nagtu-tutor o nagbebenta ng mga 
produkto. 


“Ang sahod ng Teacher 1 ay 727,000, ngunit ito ay 
binabawasan ng tax, GSIS at iba pang ahensya kaya malaki 
ang kaltas,” ani Teacher Hanna. 


Problema na nga kung paano pagkakasyahin ang 
sahod, dagdag pasanin pa ng mga guro ang pagka- 
antala ng pagbibigay nito nang hanggang tatlong buwan. 
Napipilitan silang mangutang sa bangko, mag-loan o 


home credit upang makaagapay sa mga gastusin. Kwento 
ng isang guro, nakaranas siyang mag-neto na lamang ng 
P7,000 sa isang buwan mula sa sahod na 728,000 dahil 
sa laki ng kanyang bayarin sa loan. 


Nang ikumpara ang sahod ng mga guro sa sweldo 
ng mga pinakamababang opisyal ng AFP (P43,829) at 
bagong enlist na sundalo (P29,688), nagpahayag ang 
mga guro na sana'y itaas rin ang kanilang sahod. Ika 
nga ni Teacher Aya, “unfair” o hindi ito patas dahil mas 
maraming trabaho sa sektor ng edukasyon. 


“Wala namang ginawang matino ang militar sa 
paglipas ng mga taon. Sila pa ang mas notorious sa mga 
krimen tulad ng kotong, korapsyon, extrajudicial killings,” 
dagdag ni Teacher Donnie. 


Hiling ng mga guro na bigyang atensyon din ng 
gubyerno at ng DepEd ang kanilang kalagayan at maging 
ng mga estudyante. Galit si Teacher Beth sa ginawa ni 
DepEd Sec. Sara Duterte na pag-ubos sa P125 milyong 
confidential and intelligence funds sa loob ng 11 araw 
o katumbas ng higit P11 milyon kada araw. “Ang mga 
estudyante kong Grade 6 ay P5 lang ang baon at ang ulam 
sa kanin ау itlog o tuyo araw-araw. “Рі sila makabili ng 
notebook kapag naubos na ang susulatan,” kwento niya. 


Mensahe ni Teacher Beth kay Duterte, “Ibalik mo sa 
taumbayan ang perang winaldas mo at bumaba ka na sa 
pwesto.” 


BALITANG TO 


agumpay na nagtanggol ng sarili at nag-opensiba ang mga yunit ng Bagong Hukbong Bayan (BHB) sa 
Mindoro at Batangas sa dalawang labanan noong Oktubre 15 at 16. Nagtamo ang AFP ng pinakamababang 


siyam na patay at iba pang kaswalti. 


Noong Oktubre 16, 9:45 ng umaga, inilunsad ng 
Eduardo Dagli Command (EDC)-BHB Batangas ang 
isang dagliang ambus sa Brgy. Bignay, Lobo. Natanaw 
ng mga Pulang mandirigma ang nag-ooperasyong 59th 
IBPA at kagyat na pumwesto at tinambangan ang mga 
pasista. Pinapasok nila sa killing zone ang mga ito 
bago pinasabugan ng command detonated explosive 
at pinaputukan. Lima ang patay sa hanay ng 59th IBPA 
habang ligtas na nakaatras ang mga Pulang mandirigma. 
Sa lubha ng tinamong pinsala, hindi nakaganting-putok 
ang mga buhong na militar. 


Bago ito, nagkaroon din ng labanan sa pagitan 
ng BHB Batangas at 59th IBPA sa parehong barangay 
noong Oktubre 15, bandang 9:40 ng umaga. Aktibong 
nagdepensa ang yunit ng EDC at binigo ang atake ng 59th 
IBPA. 


Inilinaw ng EDC-BHB Batangas na pekeng balita ang 
ipinakakalat ng 59th IBPA na labanan sa Brgy. Guinhawa, 

Taysan kung saan “nakasamsam” umano ang mga pasista 
ng armas at iba pang kagamitan ng Pulang hukbo noong 
Oktubre 13. 


Samantala, aktibong nakapagdepensa rin ang isang 
yunit ng Lucio de Guzman Command (LdAGC)-BHB 
Mindoro sa umaatakeng pwersa ng 76th IBPA sa Sityo 
Sapang Dagat, Brgy. Malu, Bansud, Oriental Mindoro 
noong Oktubre 16, ganap na 7:30 ng umaga. Apat 
ang inulat na inilabas na patay sa panig ng 76th IBPA. 
Nagpalipad ng helikopter ang AFP bilang bahagi ng 
pursuit operations nito. 


“Nangangangarap nang gising ang ilehitimong 
rehimen na malipol ang BHB sa loob ng termino nito. 
Hindi kailanman matatalo ang BHB dahil batid ng 
mamamayang Pilipino na ito ang kanilang tunay na 
hukbo na nagtataguyod sa kanilang pambansa- 
demokratikong mithiin,” pahayag ni Armando Cienfuego, 
tagapagsalita ng BHB-Timog Katagalugan. 

TUGON 


4 
PATNUBAY DE GUIA 


o 


Ano ang pagtingin ng rebolusyonaryong 
kilusan sa pumutok na armadong 
paglaban ng sambayanang Palestino 


laban sa Israel at US? 


isa lamang ang paraan para pawiin ang digma at iyon ay ang labanan ang digma sa pamamagitan ng 
digma, labanan ang kontra-rebolusyonaryong digma sa pamamagitan ng rebolusyonaryong digma, labanan 
ang pambansang kontra-rebolusyonaryong digma sa pamamagitan ng pambansang rebolusyonaryong digma 
at labanan ang kontra-rebolusyonaryong makauring digma sa pamamagitan ng rebolusyonaryong makauring 


digma... 


- Mao Zedong, Mga Usapin sa Estratehiya sa Rebolusyonaryong Digma ng Tsina, Disyembre 1936 


Ang pumutok na armadong opensiba ng 122 ad-Din al- 
Qassam Brigade noong Oktubre 7 ay isang pag-aalsang 
inilunsad ng sambayanang Palestino para sa pambansang 
kalayaan at pagpapasya-sa-sarili. Tinawag na Operation 
Al-Aqsa Flood ang pagpapakawala ng 5,000 missiles ng 
armadong grupo ng Hamas, isang pampulitikang grupo 
ng mga Palestino sa Gaza. Tinarget ng mga missile na ito 
ang mga kampo militar ng Israel taliwas sa ipinakakalat 
ng mainstream media na kontrolado ng imperyalismo at 
Zionistang Israel na tumama sa mga sibilyan. Malinaw na 
idineklara ng Hamas na ang kanilang pag-atake ay isang 
depensibong digmang tugon ng mamamayang Palestino 
sa mapamuksang digma ng US-Israel. Sinalubong ito 
ng malawak na suporta ng iba't ibang grupo para sa 
pagpapalaya ng sambayanang Palestino, ganundin ng iba 
pang grupo at kilusan ng mamamayan at mga bansa sa 
iba't ibang bahagi ng daigdig. 


Samantala, tinugon ito ng Zionistang estado ng Israel 
at mga kakampi nitong imperyalista sa pangunguna 
ng US ng labis-labis na kalupitan. Walang kaparis sa 
kasaysayan ng Palestino ang paghulog ng hindi bababa sa 
6,000 bomba sa loob lamang ng anim na araw sa 35,000 
ektaryang saklaw ng Gaza Strip. Katumbas ito ng 1,000 
bomba bawat araw na puminsala nang labis sa mga 
sibilyan kabilang ang 800 bata. Ang masahol pa, iginigiit 
ng kampon ng pasismo-terorismong US ang “karapatan 
ng Israel па magdepensa' at itinatanggi mismo ni US 
President Joe Biden ang tindi ng kaswalidad na tinatamo 
ng mga Palestino, laluna ang pinsala sa mga sibilyan. 


Nakikiisa at sinusuportahan ng buong kilusang 
rebolusyonaryo sa Pilipinas, sa pamumuno ng Partido 
Komunista ng Pilipinas, ang makatarungang pakikibaka 
ng sambayanang Palestino para igiit ang pambansang 
soberanya, pagpapasya-sa-sarili at bawiin ang kanilang 
bayang ipinagkait sa kanila ng imperyalismo at Zionismo. 


Makatarungan ang armadong pakikibaka ng 
sambayanang Palestino laban sa US at Zionistang Israel 
na 75-taon nang nananakop at naglulunsad ng henosidyo 
sa kanilang lahi. Sa pagtatapos ng World War 1, sinakop 
ng noo'y imperyo ng Great Britain ang buong saklaw ng 
nagaping imperyong Ottoman kabilang ang Palestine. 
Taong 1920 kinilala ng San Remo Conference ng mga 


8 KALATAS 


Protesta ng mga Pilipino sa labas ng Israeli Embassy sa Metro Manila 
laban sa pang-aatake ng Israel sa Gaza Strip. Litrato mula sa Al Jazeera. 


imperyalistang bansang nagtagumpay sa WWI ang 
1917 Balfour Declaration ng imperyalistang Britain na 
pagbibigay ng pambansang tahanan para sa mga Jew sa 
bahagi ng Palestine. Pagdating ng 1947, sa bisa ng isang 
resolusyon sa United Nations, ipinanukala ang paghahati 
sa Palestine sa dalawa: isang para sa mga Arabo 
(katutubong Palestino) at isa para sa mga Jew. Ito na ang 
magiging hudyat ng matagalan at malawakang pag-atake 
at pagsakop sa teritoryo ng mga Palestino na lulundo sa 
pagtatatag ng Zionistang estado ng Israel na suportado 
ng US at iba pang imperyalistang bansang Kanluranin. 
Iniresulta nito ang dislokasyon ng malaking bilang ng mga 
Palestino kung saan 500 komunidad ang winasak, 15,000 
ang pinatay at higit 700,000 ang napalayas sa kanilang 
sariling bansa. Tinagurian itong isang malaking sakuna 
o Al Nakba sa kasaysayan ng mga Palestino. Marahas 
na inagaw ng Israel ang 7896 ng kalupaan ng Palestine at 
tanging ang West Bank at ang makitid na Gaza Strip ang 
itinira sa mga Palestino. Milyung-milyong Palestino ang 
nagsisiksikan sa West Bank at Gaza na ngayo'y pinipira- 
piraso pa ng walang-humpay na paglupig ng sabwatang 
Zionistang Israel at US. Sa labis pang kalupitan ng estado 
ng Israel, ginawa nitong isang malaking hawla ang Gaza-- 
pinalibutan ng pader at mga bakal na harang at bantay- 
sarado ng Israel Defense Forces. Samantala, ang West 
Bank ay ipinailalim rin sa kontrol ng pasistang estado ng 
Israel. 

“..upang wakasan ang imperyalistang pagsaklot sa buong daigdig, dapat 
maglunsad ng pambansang digma ang mga kolonya at malakolonya para sa 
pambansa at panlipunang pagpapalaya at sosyalismo.” 


Tuluy-tuloy na binuhusan ng pondo ng imperyalismong 
US ang gubyerno ng Israel para pagsilbihin itong piyon 
sa kanyang imperyalistang paghahari at pagkontrol sa 
Middle East at North Africa na mayaman sa minang langis. 
Taun-taon nitong nilalaanan ng S3 bilyong ayudang 
militar ang Israel, ang pinakamalaking nakatatanggap 
ng dayuhang tulong ng US mula WWII. Tinambakan 
rin nito ng mga armas at kagamitang militar ang papet 
na Zionistang estado liban pa sa ibinibigay ng iba pang 
kaalyado ng US sa North Atlantic Treaty Organization 
(NATO). Bukod sa pagpuksa sa lahi ng mga Palestino, 
instrumento ng US ang Israel para gipitin at unti-unti pang 
sakupin ang mga karatig-bansa nitong Lebanon, Syria, 
Turkey at Egypt. Ginawa nitong ekstensyon ng kanyang 
industriyang militar ang Israel sa pagmamanupaktura ng 
mga armas at kagamitang pandigma na suportado ng 
pinakamalalaking kumpanyang militar ng US. 


Para pilit na palabasing “makatarungan” ang kanilang 
pananakop at pagpuksa sa mga Palestino, pinondohan 
at sistematikong kinontrol din ng US at mga kaalyadong 
nitong imperyalistang bansa ang burgis na Kanluraning 
midya para hulmahin ang opinyong publiko pabor sa 
kanila. lIbinuslo nila sa katawagang “terorismo” ang 
makatarungang pag-aalsa ng mga Palestino at ginawang 
mga “kriminal” at “terorista” ang lahat ng lumalaban sa 
Israel. 


Ang brutal na pang-aatake at malupit na okupasyon ng 
mga pwersang Israel sa kanilang bayan ang nagtulak sa 
mamamayang Palestino na lumaban at mag-armas. Tulad 
ng dinaranas ng pinakamaraming aping mamamayan 
ng daigdig na nagdurusa sa daan-taong paghahari 
ng kolonyalismo at imperyalismo, wala nang ibang 
pinaka-makatarungang tugon kundi ang mag-armas at 


maglunsad ng digmang bayan. Muhing-muhi sila sa US, 
Israel at iba pang imperyalistang bansang pasimuno ng 
kaguluhan at kahirapan sa buong daigdig. Para sa kanila, 
kinakatawan ng US, Israel at mga kaalyadong bansa sa 
NATO ang estilong-Nazi na pagpuksa sa noo'y mga Hudyo 
(Jews) at ngayon nama'y pagpuksa sa mga Palestino 
at iba pang lahi. Sina Israel Prime Minister Benjamin 
Netanyahu at US President Biden ang makabagong Hitler 
at hari ng pasismo at terorismo hindi lamang sa Palestine 
kundi sa buong daigdig. 


Naninindigan ang kilusang rebolusyonaryo sa Pilipinas 
na upang wakasan ang imperyalistang pagsaklot sa 
buong daigdig na naghahatid ng walang-kaparis na 
kahirapan at “pagdurusa, dapat maglunsad ng 
pambansang digma ang mga kolonya at malakolonya 
para sa pambansa at panlipunang pagpapalaya at 
sosyalismo. Dapat labanan at harapin ng 
rebolusyonaryong digma ng mamamayan sa lahat ng 
aping bayan sa buong daigdig ang imperyalismo at dala 
nitong mapanupil na gera, tulad ng pambansa- 
demokratikong pakikibakang bayan sa Pilipinas sa 
pamumuno ng Partido Komunista ng Pilipinas. Katugon 
at kasabay nito ang paglulunsad ng mga sosyalistang 
rebolusyon ng uring manggagawa kasama ang iba pang 
aping mamamayan sa mga bansang pinaghaharian ng 
kapitalismo laluna sa mga imperyalistang bansa sa 
mundo. Pinatunayan ng kasaysayan na kakayaning 
magapi ng determinado at nagkakaisang pagkilos ng 
aping mamamayan ng daigdig sa pangunguna ng uring 
manggagawa sa pamamagitan ng kanyang proletaryong 
partidong pampulitika, ang reaksyunaryo at di- 
makatarungang digma ng imperyalismo at mga alipures 
nito gaano man ito katindi at kabangis. 


BALITA 


“litaw at palayain ang mga hors de combat na kasapi 


ng NPA Mindoro’ 


inamon ng Lucio de Guzman Command - BHB-Mindoro ang AFP-PNP na ilitaw at palayain ang dalawang 
kasapi ng BHB na sina Sonny “Ka Ed” Rogelio at Sonny “Ka Omeng” Sambutan. Pinaniniwalaang nabihag 
sila ng 203rd Brigade at PNP-SAF matapos ang isang engkwentro noong Oktubre 17 sa Sityo Manambao, Brgy. 


Santa Cruz, Bongabong, Oriental Mindoro. 


Napahiwalay sina Ka Ed at Ka Omeng mula sa umatras 
na mayor na pwersa ng yunit ng BHB Mindoro matapos 
ang nasabing labanan. Sugatan si Ka Ed at isang hors de 
combat o wala sa katayuang lumaban. 

Batay sa imbestigasyon ng BHB Mindoro, nasugatan 
sa labanan si Ka Ed kaya't inabot at nahuli ng kaaway 
kasama ang kanyang kabadi na si Ka Omeng. Kinumpirma 
ito ng mga impormasyong nakalap ng BHB Mindoro mula 
sa hanay mismo ng ilang elemento ng 203rd Bde at 

PNP-MIMAROPA. Labag sa internasyunal na makataong 
batas, inilihim ng 203га Bde at ng PNP-MIMAROPA ang 
pagkakahuli sa dalawa. Katunayan, naglabas ng pahayag si 
PMaj. Darwin B. Hernandez, acting Battalion Commander 
ng 10th SAB kaugnay sa naganap na labanan, kasama ang 
mga litrato ng mga nakumpiska nilang mga kagamitan ni 
Ka Ed, ngunit inilingid ang pagkakahuli nila sa dalawang 
mandirigma ng BHB. 


“Nangangamba ang BHB-Mindoro sa sinapit at 
maaaring sapitin nina Ka Ed at Ka Omeng sa kamay 
ng AFP-PNP na may madugong rekord pagdating sa 
karapatang tao,” pahayag ni Madaay Gasic, tagapagsalita 
ng LAGC - BHB Mindoro. 


Sina Ka Ed at Ka Omeng ay dapat ituring na mga bihag 
ng digma (prisoner of war o POW) na nagtataglay ng 
mga karapatan sa ilalim ng Geneva Convention Relative 
to the Treatment of Prisoners of War (August 12, 1949). 
Nakasaad sa Part Il, Article 13 ng nasabing kumbensyon 
na ang mga POW ay dapat makataong tratuhin sa lahat ng 
pagkakataon. Ipinagbabawal ang pananakit, pagtortyur 
at pagganti sa kanila ng kalabang pwersa na siya ring 
nagdedetine sa kanila. 


“Dapat igalang at itaguyod ang karapatan ng mga 
POW at ng mga kasapi ng BHB bilang nakikidigmang 
pwersa at sa pinakabatayan, bilang mga tao na mayroon 
ding dignidad at karapatang mabuhay,” dagdag ni Gasic. 


BALITA 


Mga anomalya sa Eleksyon 2022, inilantad 


nilabas ng grupo ng mga eksperto sa information technology (IT) ang 
mga bagong ebidensya ng dayaan sa Eleksyon 2022. 
ang reaksyunaryong gubyerno lalo ang nagdaang rehimeng Duterte at 
ipinanawagang ideklarang “void and invalid” ang Eleksyon 2022 dahil sa 


pagiging marumi, madaya at anti-demokratiko nito. 


Unang inilahad ng grupong Truth and Transparency 
Trio (TNTrio) ang kanilang mga pag-aaral sa isang forum 
sa National Capital Region (NCR) noong Setyembre 
30. Dito, isinawalat nila na iisang pribadong IP address 
(192.168.0.2) ang dinaanan ng boto mula sa higit 20,300 
vote counting machines (VCMs) ng NCR, Cavite, Laguna, 
Batangas at Rizal. Sa kanilang pagsusuri, dito naganap 
ang malawakang pandaraya noong halalan. 


Nadagdagan pa ang mga rebelasyon nang sumalang 
ang Commission on Elections (COMELEC) sa budget 
hearing sa Senado. Inamin nila na gumamit sila ng 
tinatawag na Telco Exchange-Integrator, isang device na 
dinaanan ng lahat ng boto mula sa kabuuang 107,000 
VCMs sa buong bansa, kabilang ang mga dumaan sa 
kontrobersyal na IP address na 192.168.0.2. Gayundin, 
nabunyag na sa araw bago ang eleksyon, nangyari ang 
palihim na pagpapalit ng COMELEC ng mga modem ng 
15,897 VCM sa NCR, Cavite at Batangas. Palusot nila, 
hindi naman ito makakaapekto sa “accuracy” ng resulta. 


Kaugnay nito, ang mga progresibong grupo sa Timog 
Katagalugan ay naglunsad ng forum noong Oktubre 28 
sa Union Theological Seminary sa Dasmariñas, Cavite 
para sa tuluy-tuloy na pagsisiwalat ng madayang 
Eleksyon 2022. Ayon kay General Eliseo Rio, panauhing 
tagapagsalita sa forum, “Hindi lang posibilidad ang 
dayaan sa nakaraaang eleksyon, kundi nangyari na nga 
ito... importante na singilin ng mga Pilipino ang mga 
nakaupong officials at magprotesta.” 


Dumalo ang mga kinatawan mula sa sektor ng 
kabataan, taong simbahan, magsasaka at manggagawa sa 

Kinundena nila 


N ELEKSYONG 
PA ТАМА 


iba't ibang probinsya sa 
rehiyon. Sinuportahan 
dito ang pagbabawal sa 
Smartmatic na lumahok 
sa bidding sa paparating na senatorial elections at ang 
panukalang gamitin ang hybrid na election system sa mga 
susunod na eleksyon. Idiniin dito ang kahalagahan ng 
papel ng taumbayan para maitulak ang mga repormang 
ito. 


Nagsalita ang kinatawan ng Samahan ng mamamayan 
para sa banal na boto o SAMBOTO, kung saan diniin nito 
ang importansya ng pagboboto at ang pangangailangan 
na ipanatili itong malinis at nagseserbisyo para sa 
mamamayang Pilipino. Nilahad rin nito ang maikling 
kasaysayan ng grupo at kung ano ang mga aktibidad na 
isinagawa nito ng mga huling eleksyon. 


Sumama rin sa forum ang UP Internet Freedom 
Network at Bagong Alyansang Makabayan-Timog 
Katagalugan bilang mga reactors. Anila, “Tama ang 
pagdeklara na void and invalid ang naging 2022 
elections, dahil klaro sa kahit kanino na hindi katanggap 
tanggap ang mga anomalya na nangyari sa eleksyon. 
Dapat nating panagutin ang mga nangagasiwa at singilin 
ang mga nakinabang dito.” 


Sa forum, binuo ang Eleksyong TAMA, isang network 
para sa eleksyong tapat at mapagkakatiwalaan. 
Ipinaliwanag din ang mga teknikalidad kung paano dinaya 
ang eleksyon at ipinakita ang mga ebidensya kung paano 
ito ginawa ng Smartmatic at ng COMELEC. 

KILOS PROTESTA 


pagkain at hustisya 


inangunahan ng Katipunan ng mga Samahan ng 

Magbubukid sa Timog Katagalugan (KASAMA-TK) ang 
paggunita sa Linggo ng Magsasaka sa pamamagitan ng isang 
martsa-karaban noong Oktubre 19-20. Nilahukan ito ng 
may 300 magsasaka at iba pang sektor na mula sa TK. 


Ipinanawagan ng mga magsasaka na itigil ang walang 
patumanggang pagpapalit-gamit ng lupa at “crop conversion” 
na nagdudulot ng labis na pagpapahirap sa masang magbubukid 
at iba pang maralita sa kanayunan. Kinundena nila ang 
reaksyunaryong gubyernong Marcos-Duterte sa pagpapahintulot 
sa mga proyektong pumipinsala sa kalikasan at nagreresulta sa 
kakapusan sa pagkain. 


Inungkat ng mga magsasaka ang papel ni Ferdinand Marcos 
Sr., ama ng kasalukuyang ilehitimong pangulo sa sistematikong 
pagkakait ng estado ng lupa sa magsasaka. Kinundena nila ang PD 
27 ni Marcos Sr. na nagpalala sa kawalan ng lupa at konsentrasyon 
ng lupa sa iilang naghaharing pamilya. 


Bitbit ang mga panawagang ito, nagmartsa-karaban ang 
delegasyon sa mga opisina ng ahensya ng gubyerno sa Maynila. 
Una silang tumungo sa Camp Aguinaldo at Department of 
National Defense kung saan isiniwalat nila ang pagiging bayaran 
at protektor ng AFP, hukbong sandatahan ng pekeng pangulong 
Marscos Jr., lokal na naghaharing uri at imperyalismong US. 


Sa harap ng Department of Agrarian Reform (DAR), nagsama- 
sama ang mga magsasaka ng TK, Gitnang Luzon, Bicol, Negros at 
mga kasapi ng Kilusang Magbubukid ng Pilipinas upang iprotesta 
ang huwad na reporma sa lupa. Tumakas sa nakatakdang dayalogo 
sa magsasaka ang mga opisyal ng DAR. 


Nagmartsa din sila patungong Department of Environment 
and Natural Resources (DENR) at Department of Agriculture 
upang maglunsad ng programa. Tinuligsa at inilantad ng mga 
magsasaka ang mga kontra-kalikasan at kontra mamamayang 
patakaran at mga desisyon ng mga naturang ahensya. 


Nagtapos ang unang araw ng martsa-karaban sa Gabi ng 
Pagkakaisa na inilunsad sa University of the Philippines Diliman. 
Nagtanghal at nagbigay ng mensahe ng pakikiisa ang mga 
tagasuporta ng mga magsasaka. 


Noong Oktubre 20, nagmartsa-karaban naman ang mga 
magsasaka patungong Mendiola Peace Arc para gunitain ang 
Linggo ng Magsasaka. Tampok na iniwang mensahe ng 
tagapangulo ng KASAMA-TK na si Ka Jojo Doroja, “Patuloy naming 
susubuhan ang talim ng aming mga gulok o itak upang ito ay 
magamit namin sa pagtatangol sa sarili at mga nakamit na 
munting tagumpay. Sa mga kabundukan, gagamitin ang apoy ng 
almasiga upang muling mag-alab ang damdamin ng pakikibaka 
para sa lupa at kalayaan ng mga magsasaka at katutubo.” 

ISANG ALAALA 
NG DAYAAN 


ULAGA! 
ALALAHANIN MONG MAIGE, 
TOL. LUMABAS NA SA WAKAS 
ANG MGA EBIDENSYA. 


NATUKLASAN NA NILA 
KUNG PAANO DINAYA ANG 
ELEKSYONG 2022! 


NUNG ARAW BAGO ANG ELEKSYON, MAY MGA 
KAMAY NA HUMAUJAK SA AKIN. PINALITAN 
NILA ANG MODEM KO. PATI YUNG IBA PANG 
VCM, PINALITAN DIN ANG MODEM NILA. 


ANG MATINDI, GUMAMIT SILA NG 
TELCO EXCHANGE-INTEGRATOR NA 
ISINIKRETO SA PUBLIKO AT DOON 
IDINAAN ANG MGA DINOKTOR NA BOTO 
PAPUNTA SA NATIONAL CANVASSER. 
МАДАША AKO SA MGA BOTANTE. 
MARAMI SILANG BUMOTO DAHIL 
SAWANG-SAWA NA SILA KAY DUTERTE 
PERO NILOKO SILA NG COMELEC! 


KAYA PALA HINDI 
NABILANG ANG IBINATO 


KONG BOTO! DINAYA TAYO NG 
po ia bag COMELEC, NG MGA 
ELEKSYON BAGO PA MARCOS AT DUTERTE! KAYA NAMAN PALA NANALO 
GBOTOHAN! SIGURADONG UTOS SINA MARCOS AT DUTERTE KAHIT 
MAGBOTOHAN! ITO NG US! 


ISINUSUKA NA SILA NG MAMAMAYAN... 
DINAYA ANG ELEKSYONG 2022! 


MAGNANAKAW NA BONGBONG 
AT SARA, PAPANAGUTIN! 


REBOLUSYON, 
HINDI ELEKSYON! 

